詠荆州瑞蓮
作者：李曾伯
朝代：宋

paragraphs: 蓮之爲瑞固有之，水神豈肯輕鍾奇。
雙花僅見子辱表，並蒂嘗著原父詩。
未如今年荆州幕，拔萃出類羅方池。
二花三花四五花，至於六花同一枝。
根荄太華玉井藕，彷彿函德銅池芝。
曉來朝日千葉開，宛若羣玉齊頃葵。
花工示人厥有象，豈止綠沉而紅依。
花中獨此號君子，愛蓮有說聞濂溪。
方今衆賢聚本朝，左右周召而皋夔。
朝和物和天地和，薦之千載之一時。
主人生平不好異，一見錯愕開雙眉。
此天産也豈人力，賦此直欲同僚知。